Եգիպտոսում անցկացվում է «Ցասման երկրորդ օրը»
Ցուցարարները պահանջում են անհապաղ դադարեցնել երկրում ռազմական կառավարումը և փոխանցել իշխանությունը քաղաքացիական կառավարության
Եգիպտոսի ակտիվիստներն ուրբաթ օրը հավաքվել է Կահիրեի Թահրիր հրապարակում՝ շարունակելով նշել մեկ տարի առաջ երկրում սկսված հեղափոխության տարեդարձը, որի արդյունքում հրաժարական է ներկայացրել երկրի նախկին նախագահ Հոսնի Մուբարաքը: Հրապարակում ուրբաթ օրն անցկացվող ցույցերը շատերն անվանել են «Ցասման երկրորդ օր»: Ցույցին մասնակցում են Եգիպտոսում ժողովրդավարության ջատագով առնվազն 27 խմբավորում: Ցուցարարներից շատերը պահանջում են անհապաղ դադարեցնել երկրում ռազմական կառավարումը և փոխանցել իշխանությունը քաղաքացիական կառավարության: Ֆելդմարշալ Մոհամմեդ Հուսեյն Թանթավիի կողմից գլխավորած ռազմական խորհուրդը վերջին մի քանի օրվա ընթացքում որոշ զիջումներ է կատարել բարեփոխության ջատագովներին՝ ներում շնորհելով մոտ 2 հազար բանտարկյալներին և խոստանալով չորեքշաբթի օրվանից թուլացնել երկրում արդեն 30 տարի գործող արտակարգ իրավիճակի դրությունը: Ռազմական խորհուրդը սակայն նշել է, որ իշխանությունները շարունակելու են կիրառել ժողովրդականություն չվայելող «բանդիտիզմի դրսևորումների դեմ պայքարելու մասին» օրենքը: Հիշեցնենք, որ երկուշաբթի օրն իր աշխատանքն է մեկնարկել Եգիպտոսի նորընտիր խորհրդարանի ստորին պալատը՝ Հոսնի Մուբարաքի հրաժարականը ներկայացնելուց գրեթե մեկ տարի անց: Եգիպտոսի խորհրդարանի ստորին պալատի առաջին նիստի մասնակիցները մեկ րոպե լռությամբ հարգել են անցյալ մեկ տարվա ընթացքում հակակառավարական ցույցերի բոլոր զոհերի հիշատակը, ապա հերթով ընթերցել երկրի սահմանադրությունն ու օրենքը հարգելու երդումը: «Մահմեդական եղբայրություն» խմբավորման «Ազատություն և արդարություն» կուսակցությունը երկրում անցկացված ընտրությունների մի քանի փուլի արդյունքներով խորհրդարանում զբաղեցրել է 498 տեղերի գրեթե կեսը: Սպասվում է, որ կուսակցության կողմից ներկայացված խոսնակի թեկնածուն՝ Սաադ Քաթանին, կընտրվի այս պաշտոնում: Ընտրությունների արդյունքում երկրորդ տեղը գրավել է ծայրահեղ պահպանողական «Ալ-Նուռ» մահմեդական կուսակցությունը, որի ներկայացուցիչները զբաղեցրել են Եգիպտոսի խորհրդարանի ստորին պալատի տեղերի մոտ մեկ քառորդը: Եգիպտոսի ազատական կուսակցությունը զբաղեցրել են երրորդ և չորրորդ տեղերը՝ նվաճելով մահմեդական կուսակցություններից շատ ավելի քիչ ձայներ: